Toshkent shahar hokimligi o'tkazgan tenderda yaqin o'tmishda hokim bilan bog'liq bo'lgan kompaniya g'alaba qozondi

“E.tender.uzex” portalida 30 aprel kuni Toshkent shahar hokimligi qoshidagi “Yagona buyurtmachi xizmati” IK tomonidan 10 ta tender e'lon qilindi. Shulardan 8 tasi 29 aprel kuni soat 9:34 dan 9:50 ga qadar ko'rib chiqilgan bo'lib, ularning barchasida “Allegro Develop Project” kompaniyasi g'alaba qozongan.
“Allegro Develop Project” kompaniyasining Toshkent shahar hokimi Jahongir Ortiqho'jaevga tegishliligi haqida 2022 yilning fevral oyida “Gazeta.uz” nashri xabar bergan edi. Maqolada qayd etilishicha, rekonstruktsiya qilinganidan 6 oy o'tib cho'kib qolgan Ahmad Donish ko'chasining loyihalashtirilishi aynan shu kompaniya tomonidan amalga oshirilgan.
Shuningdek, ushbu muassasa velosiped yo'laklari, Farg'ona yo'li ko'chasi, Sergeli tumaniga olib boruvchi yangi avtoyo'l va boshqa loyihalarni ham ishlab chiqqan.
Fevral oyida (“Gazeta.uz”da maqola e'lon qilingan vaqtda) “Allegro Develop Project” ta'sischisi Jo'raxo'jaev Jasurxo'ja Bahodirxo'ja o'g'li bo'lgan, ammo keyinroq ta'sischi va rahbar o'zgartirilgan. Jo'raxo'jaev Jasurxo'ja hozirda “Durable Management” ta'sischisi bo'lgan “Constant Chemicals” rahbari hisoblanadi. “Durable” brendi avvalroq Toshkent shahar hokimi Jahongir Ortiqxo'jaev ta'sischiligidagi “J-United Group”ga tegishli bo'lgan.
“Allegro Develop Project” yutib olgan 8 ta tenderning umumiy qiymati 5 milliard 870 million so'mni tashkil etadi. Tender talabi bo'yicha kompaniya Toshkentning ma'lum ko'chalarini rekonstruktsiya qilish ishlarini loyihalashtirishi kerak. Quyida aynan qaysi ko'chalar bo'yicha tender yutib olingani bo'yicha batafsil ma'lumot olishingiz mumkin.
 
Eslatib o'tamiz, 13 aprel kuni Jahongir Ortiqxhjaev o'n kunda asosiy ko'chalarda birorta chuqur qolmasligi kerakligini ta'kidlab, poytaxtdagi asosiy avtomobil yo'llarini qisqa muddatda ta'mirlash bo'yicha topshiriq bergandi.